Izvor: Privatna arhiva

Ljudi koji su pozitivni na koronavirus, i zbog toga se nalaze u hali Beogradskog sajma, najavljuju štrajk glađu ukoliko ne dobiju mogućnost ponovnog testiranja, saznaje N1.

Plan je da štrajk započnu sutra jer, pored ostalog, od nedelje nemaju nikakvu informaciju u vezi sa testiranjima, a rezultate, odnosno nove testove čekaju već deset dana, tvrde smešteni na Sajmu.

"Odgovorni epidemiolog Božidar Ljubić negira bilo kakvu odgovornost i ne želi da priča sa pacijentima, pa ne pronalazimo drugi način da dobijemo mogućnost ponovnog testiranja. Dodatno, nikada nam zvanično nisu rečeni rezultati prethodno urađenih testova, niti smo ih dobili napismeno", navode u apelu medijima.

Kako napominju, u privremenoj bolnici na Sajmu ima i starijih ljudi, hroničnih bolesnika, kako kažu i jedno dete, a uslovi, navode, nisu najbolji za njihov oporavak.

"Iako je ovo privremena bolnica, ne postoje kartoni pacijenata ni odgovarajuća terapija. S druge strane, veliki broj ljudi nema nikakve simptome", dodaje se u apelu.

Podsećaju da je najavljeno da će u Sajam dolaziti novotestirani sa lakim simptomima, ali se to, kako kažu, ne dešava, pa su tamo smešteni samo putnici i ljudi koji su prethodno bili lečeni u bolnici.

Na kraju apela navode da se zahvaljuju ostalom prijatnom osoblju Sajma.

Kada je reč o uslovima kažu da su oni poboljšani, odnosno da su dobili montažne tuševe i toplu vodu.

Sve informacije o koronavirusu čitajte u našem Blogu uživo i na stranici Koronavirus.